กรมศุลกากรเร่งเครื่องรับเวิลด์แบงก์ประเมิน
กรมศุลฯ เดินหน้าเต็มสูบ เร่งลดเวลาตรวจปล่อยสินค้า ยกอันดับทำธุรกิจไทยสูงขึ้น
19 ก.พ. 2559

กรมศุลฯ เดินหน้าเต็มสูบ เร่งลดเวลาตรวจปล่อยสินค้า ยกอันดับทำธุรกิจไทยสูงขึ้น
นายกุลิศ สมบัติศิริ อธิบดีกรมศุลกากร เปิดเผยว่า กรมได้ศึกษาการปลดปล่อยสินค้านำเข้าให้รวดเร็วขึ้นเพื่อการจัดอันดับความยากง่ายในการประกอบธุรกิจของประเทศไทย (Ease of Doing Business) ประจำปี 2559-2560 สำรวจโดยธนาคารโลก ในส่วนของกรมศุลฯมีอันดับที่ดีขึ้น จากที่ผ่านมาการทำธุรกิจการค้าต่างประเทศในส่วนการตรวจปล่อยสินค้ามีอันดับที่ตกลงจาก 55 เป็น 56
ทั้งนี้ ปัจจุบันการปล่อยสินค้านำเข้าของกรมใช้เวลาลดลงจาก 5 วัน เหลือ 3 วัน 4 ชม. แต่ยังไม่ดีพอที่จะทำให้การจัดอันดับดีขึ้น กรมจึงมีการปรับปรุงระบบการตรวจปล่อยสินค้านำเข้าตั้งแต่เดือน ม.ค.ที่ผ่านมา จากเดิมที่ครบกำหนดปรับปรุงเดือน ธ.ค. 2559 เพื่อแก้ไขปัญหาและอุปสรรคต่างๆ เพื่อให้การปล่อยสินค้าเร็วขึ้น ให้ทันธนาคารโลกที่จะมาสำรวจการจัดอันดับปี 2559 ในเดือน มิ.ย.-ก.ค.นี้
นอกจากนี้ กรมยังร่วมกับผู้แทนสำนักคณะกรรมการพัฒนาระบบราชการธนาคารโลก องค์การระหว่างประเทศ หน่วยงานภาครัฐและภาคเอกชน หารือเรื่องการศึกษาการนำเข้าให้มีความรวดเร็วมากขึ้น ตามแนวทางขององค์กรของศุลกากรโลก